De Lille in spervuur oor suster se aanstellingPatricia de Lille, minister van openbare werke en infrastruktuur. (Foto: Twitter) ŉ Skandaal het om die kop van Patricia de Lille, minister van openbare werke en infrastruktuur, losgebars nadat sy haar suster aangestel het as sekretaresse in haar departement. Sulke baantjies vir sussies en bevoordeling van familie om staatsgeld te ontvang is regstreeks strydig met die tersaaklike wette en regulasies. Die De Lille-suster het uit die pos bedank nadat die openbare beskermer Busisiwe Mkhwebane bewerings van nepotisme begin ondersoek het. De Lille het self nou erken die gebeure was onregmatig sowel as “eties problematies”, soos sy dit stel. Dit is nie tans duidelik of pres. Cyril Ramaphosa – wat spesifiek probeer om ŉ skoon regering daar te stel ná die staatskaping van die Zuma-bewind – gaan optree teen sy minister nie. Wat die verleentheid des te brandender sal maak vir De Lille is dat dit die DA is wat haar wandaad aan die lig gebring het – dit was ŉ parlementêre vraag deur Samantha Graham, DA-LP, wat daartoe gelei het dat die wêreld nou weet wat gebeur het. Die DA het juis, toe die party en De Lille in ŉ uitgerekte stryery was wat uiteindelik op haar bedanking uitgeloop het, as beswaar teen haar aangevoer daar het in haar termyn as burgemeester van Kaapstad ŉ gros familielede en vriende (onder meer lede van haar binnekring toe sy nog leier van die OD was) betalende poste in die stadsraad gekry – soms baie naby aan haar eie ampsrol. De Lille het sulke bewerings in die verlede afgemaak as praatjies vir die vaak en voor hierdie jongste geval is sy nooit aan wangedrag skuldig bevind of selfs formeel daarvan aangekla nie. Hierdie keer kan haar turf behoorlik sit.